দ্বিতীয় ইনিংসে সতর্ক সূচনাই করেছিল বাংলাদেশ। স্বভাবে তামিম ইকবাল ও সৌম্য দুইজনই আগ্রাসী ব্যাটসম্যান। তবে দেখেশুনেই ব্যাট করছিলেন তারা। ৪৩ রানের জুটিও হয়ে গেল অস্ট্রেলিয়ান বোলারদের হতাশ করে। তবে দিনের শেষ ওভারের আগে হঠাৎ ছয়ের নেশায় পেয়ে বসে সৌম্যকে। স্পিনার অ্যাস্টন অ্যাগারের বলে ডাউন দ্য উইকেট গিয়ে তুলে মেরে আকাশে বল উঠালেন। মিড অন থেকে লং অনে পিছিয়ে সে ক্যাচ চার বারের চেষ্টায় লুফে নেন উসমান খাজা। ফলে ১৫ রানে বিদায় তার। তবে অপর প্রান্তে ঠাণ্ডা মাথায় খেলেছেন তামিম। ৩০ রানে অপরাজিত তিনি। তার সঙ্গী নাইটওয়াচম্যান এবং হালে বেশ ব্যাটিং প্র্যাকটিস করতে থাকা তাইজুল ইসলাম। তার রানের খাতা অবশ্য এখনো খোলেনি।